เงินบาทเปิดตลาด 30.02/04 บาท
ธนาคารซีไอเอ็มบี รายงาน เงินบาทเปิดตลาดเช้านี้อยู่ที่ระดับ 30.02/04 ปรับตัวแข็งค่ารับมติ กนง.
2 ธ.ค. 2553

ธนาคารซีไอเอ็มบี รายงาน เงินบาทเปิดตลาดเช้านี้อยู่ที่ระดับ 30.02/04 ปรับตัวแข็งค่ารับมติ กนง.
นักบริหารเงินธนาคารซีไอเอ็มบีไทย กล่าวว่า เงินบาทเปิดตลาดเช้านี้อยู่ที่ระดับ 30.02/04 บาท/ดอลลาร์ ปรับตัวแข็งค่าเล็กน้อยจากเย็นวานนี้ที่ระดับ 30.05/08 บาท/ดอลลาร์ โดยมีแนวโน้มที่จะปรับตัวแข็งค่าต่อเนื่องได้อีก
"(เงินบาท)ทรงตัวจากเย็นวานนี้  หลังปรับตัวแข็งค่าเมื่อมีผลประชุม กนง.ออกมา" นักบริหารเงิน กล่าว
ผลพวงจากมติคณะกรรมการนโยบายการเงิน(กนง.) ที่ปรับขึ้นอัตราดอกเบี้ยนโยบาย(อาร์/พี) อีก 0.25% ต่อปี มาอยู่ที่ 2% ต่อปี ส่งผลให้ค่าเงินบาทปรับตัวแข็งค่าทันที ส่วนปัจจัยภายนอกยังคงเป็นเรื่องความคืบหน้าการแก้ปัญหาหนี้เสียของประเทศในสหภาพยุโรป และผลประชุมของธนาคารกลางยุโรป(ECB) ว่าจะเป็นอย่างไร
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ระดับ 84.10/13 เยน/ดอลลาร์ ปรับตัวอ่อนค่าจากระดับ 83.79 เยน/ดอลลาร์ ส่วนค่าเงินยูโรอยู่ที่ระดับ 1.3125/3130 ดอลลาร์/ยูโร ปรับตัวแข็งค่าจากระดับ 1.3000 ดอลลาร์/ยูโร
นักบริหารเงินประเมินการเคลื่อนไหวของเงินบาทวันนี้ น่าจะอยู่ในกรอบระหว่าง 29.90-30.10 บาท/ดอลลาร์